**ΠΑΡΑΡΤΗΜΑ**

**Εκστρατεία σε Υπεραγορές και Χονδρικό Εμπόριο**

**Φεβρουάριος 2018**

**Επεξήγηση Σημείων Ελέγχου**

|  |  |
| --- | --- |
| 1. Εάν υπάρχει Γραπτή Εκτίμηση των Κινδύνων. 2. Εάν υπάρχει γραπτή εκτίμηση των κινδύνων, που να καλύπτει όλους τους κινδύνους και όλα τα εμπλεκόμενα πρόσωπα στους διάφορους χώρους εργασίας εντός ή εκτός του υποστατικού και εάν αναφέρονται τα αντίστοιχα μέτρα προστασίας και πρόληψης. 3. Εάν μέσα στη γραπτή εκτίμηση κινδύνων γίνεται αναφορά στον κίνδυνο από αιχμηρά αντικείμενα, μηχανήματα ή συσκευές καθώς και σε μέτρα που πρέπει να λαμβάνονται όπως κατάλληλοι προφυλακτήρες (ειδικά σε κρεαταγορές). 4. Εάν μέσα στη γραπτή εκτίμηση κινδύνων γίνεται αναφορά στις χημικές ουσίες που χρησιμοποιούνται / αποθηκεύονται, με κατάλογο όλων των επικίνδυνων χημικών ουσιών και αναφορά στην επικινδυνότητας τους βάση των δελτίων ασφαλείας τους. 5. Εάν μέσα στη γραπτή εκτίμηση κινδύνων γίνεται αναφορά σε κίνδυνο από γλιστρήματα και πτώσεις για τους εργαζομένους και για τρίτα πρόσωπα. Σημειώνεται ότι ο κίνδυνος αυτός συνδέεται με τα συνηθέστερα ατυχήματα σε Υπεραγορές. 6. Εάν μέσα στη γραπτή εκτίμηση κινδύνων γίνεται αναφορά σε κίνδυνο από πυρκαγιά ώστε να προβλεφθεί σωστότερη τοποθέτηση και αποθήκευση προϊόντων και να υπάρχει κατάλληλος πυροσβεστικός εξοπλισμός για κατάσβεση της πυρκαγιάς, ανάλογα με τα προϊόντα που βρίσκονται προς αποθήκευση και πώληση. 7. Εάν μέσα στη γραπτή εκτίμηση κινδύνου γίνεται αναφορά σε κίνδυνο από τη χειρωνακτική διακίνηση φορτίου. 8. Εάν υπάρχουν έγγραφα (π.χ. γραπτή εκτίμηση των κινδύνων, γραπτές διαδικασίες, ορισμένα πρόσωπα για θέματα ασφάλειας και υγείας, μητρώα) με τα οποία να εξασφαλίζεται η ύπαρξη Συστήματος Διαχείρισης Ασφάλειας για τον αποτελεσματικό προγραμματισμό, την οργάνωση, τον έλεγχο των κινδύνων καθώς και την παρακολούθηση και αναθεώρηση των προληπτικών και προστατευτικών μέτρων που καθορίστηκαν στη γραπτή εκτίμηση κινδύνων. Εάν δεν υπάρχει γραπτή εκτίμηση όλων των κινδύνων για όλα τα πρόσωπα τότε δεν μπορεί να υπάρχει σωστό και πλήρες Σύστημα Διαχείρισης Ασφάλειας. 9. Εάν τηρούνται οι διαδικασίες που αναφέρονται στα πιο πάνω έγγραφα που αφορούν στο Σύστημα Διαχείρισης. 10. Εάν υπάρχει μητρώο εκπαίδευσης προσωπικού, στο οποίο να αναφέρονται μεταξύ άλλων ο τίτλος, το περιεχόμενο, η ημέρα διεξαγωγής και η διάρκεια της εκπαίδευσης, το όνομα του εκπαιδευτή καθώς και τα ονόματα των προσώπων που εκπαιδεύτηκαν. 11. Εάν υπάρχει μητρώο ατυχημάτων, επαγγελματικών ασθενειών και επικίνδυνων συμβάντων στο οποίο να αναφέρονται μεταξύ άλλων το όνομα του θύματος / του παθόντα, η ημερομηνία που συνέβηκε το ατύχημα ή διαπιστώθηκε η επαγγελματική ασθένεια ή έγινε το επικίνδυνο συμβάν, σύντομη περιγραφή του ατυχήματος / συμβάντος και ο συνολικός αριθμός ημερών που απουσίαζε από την εργασία κάθε τραυματισμένος / ασθενής εργοδοτούμενος. 12. Εάν ορίστηκαν εργοδοτούμενα πρόσωπα για θέματα πυρασφάλειας και εκκένωσης των χώρων και εάν στα σχέδια εκκένωσης έχουν ληφθεί υπόψη τα τρίτα πρόσωπα καθώς και τα άτομα με ειδικές ανάγκες. 13. Εάν ορίστηκαν εργοδοτούμενα πρόσωπα και εκπαιδεύτηκαν πάνω στις πρώτες βοήθειες καθώς και αν υπάρχει κατάλληλος εξοπλισμός στο υποστατικό για παροχή πρώτων βοηθειών. 14. Εάν υπάρχει Επιτροπή Ασφάλειας (Ε.Α.), όπου εργοδοτούνται δέκα ή περισσότερα πρόσωπα. 15. Εάν η Ε.Α. συνεδριάζει κάθε τρεις μήνες, τηρεί πρακτικά και υποβάλλει εισηγήσεις στον εργοδότη σχετικά με τα προστατευτικά και προληπτικά μέτρα που πρέπει να λαμβάνονται. 16. Εάν λαμβάνονται κατάλληλα μέτρα αποφυγής ατυχημάτων (π.χ. κατάλληλη σήμανση) σε σημεία ολισθηρών επιφανειών, όπως βρεγμένα πατώματα κατά τον καθαρισμό, σε περίπτωση χυσίματος υγρών στο πάτωμα, καθώς και αν υπάρχουν κατάλληλα κυγκλιδώματα σε σκάλες ή περάσματα. 17. Εάν λαμβάνονται κατάλληλα μέτρα αποφυγής ατυχημάτων από μεταφορικά οχήματα μέσω της σωστής συντήρησης τους, της κατάλληλης εκπαίδευσης του προσωπικού που τα χρησιμοποιεί, της σωστής οργάνωσης εργασιών που απαιτούν τη χρήση μεταφορικών οχημάτων ώστε να μην υπάρχουν πολλοί άλλοι εργαζόμενοι και τρίτα πρόσωπα στους χώρους όπου διακινούνται ή να διαχωρίζονται οι διάδρομοι / χώροι διακίνησης τους. 18. Εάν γίνεται πρόληψη ατυχημάτων / ασθενειών από ανύψωση βάρους με έλεγχο του χώρου κάτω από το ανυψωτικό μέσο, με κατάλληλη εκπαίδευση του προσωπικού και συντήρηση ανυψωτικών μηχανημάτων. 19. Εάν λαμβάνονται μέτρα για πρόληψη ή αντιμετώπιση μυοσκελετικών προβλημάτων που οφείλονται σε επαναλαμβανόμενη εργασία (τοποθέτηση προϊόντων σε ράφια και ταμείο) ή σε μετακίνηση αγαθών μεγάλου βάρους. Επιπλέον να ελεγχθεί και η παροχή κατάλληλου καθίσματος στους εργαζομένους καταστημάτων (πωλητές / πωλήτριες). 20. Εάν υπάρχουν παράπονα εργοδοτουμένων για τον εξαερισμό στο υποστατικό ή αν διαπιστώθηκε κατά την επιθεώρηση πρόβλημα στον εξαερισμό των χώρων που επιθεωρήθηκαν. 21. Εάν υπάρχουν κατάλληλες έξοδοι κινδύνου που να ανοίγουν προς τα έξω και να μην παρεμποδίζεται το άμεσο άνοιγμα τους. 22. Εάν υπάρχει μητρώο συντήρησης και ελέγχων μηχανημάτων, ηλεκτρομηχανολογικών εγκαταστάσεων, κυλιόμενων σκαλών και ανελκυστήρων (φορτίου ή επιβατών). 23. Εάν υπάρχουν άδειες για την αποθήκευση πετρελαίου και υγραερίου όταν οι ποσότητες εμπίπτουν στην σχετική νομοθεσία. 24. Εάν υπάρχουν κατάλληλα και επαρκή μέσα πυρανίχνευσης και αν χρειάζεται πυρανιχνευτές και μέσα συναγερμού αποφυγής πυρκαγιών και πυρόσβεσης. | |
|  |
|  |
|  |  |
| ΙΑΝΟΥΑΡΙΟΣ 2018 | ΤΜΗΜΑ ΕΠΙΘΕΩΡΗΣΗΣ ΕΡΓΑΣΙΑΣ |